PINEDO BUSTAMANTE (EH Bildu, 2014-06-13):
Eskerrik asko mahaiburu andrea.
Herri Dirubideen Euskal Kontseiluaren barnean batzorde berezi bat eratzeari buruz aritu ginen jada pasadan apirilaren 11n hemen, Legebiltzarrean.
Batzorde honen helburua, gogoratuko duzuenez, arlo ekonomiko, finantzario eta fiskalean azken urteetan agertu diren desadostasunak ekiditea eta euskal erakundeen arteko jarrerak adosten laguntzea zen.
Arlo horietan, burujabetza eskuratu eta edozein fororen aurrean batera defenditzeko, denok batera.
Azken finean, euskal ordezkaritzaren...
...burujabetza eskuratu eta edozein fororen aurrean batera defenditzeko. Denok batera, azken finean, euskal ordezkaritzaren posizioa indartzeko gure burujabetza ekonomikoa indartzeko.
Proposamena egin zuen Gipuzkoako Aldundiak urtarrilean izandako Bitariko Batzordearen deialdiaren aurrean, bai eduki bai prozedurari buruz kritiko agertu ostean. Edukiari buruz, egia esanda, luze eztabaidatu dugu hemen Legebiltzarrean. Prozedurari buruz, bereziki Jaurlaritzak Estatuarekin dena lotuta zuenean azken, momentuan inolako elkarlanik gabe joan zelako aldundiengana hauen babesa eskatzera. Besterik ez, babesa.
Hau benetan ez da lan egiteko jarrera egokia eta are gutxiago leiala. Lan egiteko modu honek ahuldu egiten du erkidegoaren jarrera Estatuarekin eztabaidatzeko unean, jakinda jarrera amankomuna eraman behar dela.
Lan egiteko era honek ez dio inolako mesederik egiten gure burujabetasun ekonomikoaren defentsari, elkarlana eta informazio elkartrukatze ezak euskal ordezkaritzaren jarrera ahultzea besterik ez duelako ekartzen.
Apirilean, sailburu jauna, galdetu nizun herri-dirubideen euskal Kontseiluaren otsaileko bileran bertan adostutako batzorde hori eratzeko zuk zeuk eta zure sailak emandako pausuei buruz. Zuk zeuk batzorde hartan hartutako konpromisoagatik, hau da, 15 egunetan batzorde berria definitzeko eta egia esan ezer gutxi esan zenuen.
Elkarlana, koordinazioa eta akordio beharra bai Jaurlaritzak eta bai hiru aldundiek ikusten zenutela esan zenuen, baina tresnari dagokiola, aure ustez, "denok % 100ean ez dugu bat ikusten zein den tresnarik egokiena". Horiek izan ziren zure hitzak nahiz eta hasieran esan dudanez, herri-dirubideen Euska Kontseiluaren otsaileko bileran batzorde berezi bat eratzeari buruz adostasuna egon.
Proposamen bat luzatu zeniela aldundiei esan zenuen eta euren erantzunen zain zinela. Baina iragarri izan denez, zure proposamen ez zen batzorde egonkor eta iraunkor bat egitea. Jardun protokoloak besterik ez proposatu zenuen. Protokolo horren arabera, Jaurlaritzak egoki ikusten duenean aldundiekin beharrezko koordinazio eta informazio elkartrukeak burutuko ditu, Erkidegoko eta Estatuaren arteko harreman ekonomiko-finantziarioetan jarrera komunika taxutzeko.
Hau berez gaur dagoenaren isla da, orain arte Jaurlaritzak jarraitu izan duen jokatzeko eraren isla, besterik ez. Protokolo honen arabera, sailburu jauna, aldundiek ez zuten orain arte erabakitzeko ezta parte hartzeko baina aukera gehiagorik ere. Honek, egia esan, ez zion bitariko Euskal Kontseiluan adostutakoari erantzuten.
Denborak aurrera egin du eta maiatzean Gipuzkoako Aldundiko arduradunek prentsaurrekoa deitua zutenean jada batzorde berriaren inguruko euren jarrera azaltzeko eta egoeraren berri emateko, hau da, Jaurlaritzaren berririk ez zutelako azaltzeko, besteak beste, Jaurlaritzak erantzun berri bat eman zuen oraingoan bai batzordea eratzea onartuz.
Oraingoan, sailburuak bere egiten du dirubideen Euskal Kontseiluaren akordioa, bai. Azken proposamen honetan jasotzen da batzorde espezifiko bat eratzea, iragarri denaren arabera guzti hau. Batzordea eratzea bai, sailburu jauna, baina ondo dakizunez, batzordea bera definitu gabe, bere funtzionamendua definitu gabe eta, are kezkagarria dena, bere edukia definitu gabe.
Batzordea eratu eta aktibatu beharrekoa da, sailburu jauna. Eta batzordearen izaera benetakoa den egiaztatzeko, beharrezkoa ikusten dugu gutxienez bere funtzionamendua definitzea eta landu beharreko edukiak definitzea. Hau guztia beharrezkoa da benetan batzordeak Estatuarekiko ditugun gai garrantzitsuenetan sakontzeko asmoa duen egiaztatzeko, gure burujabetasun finantzario-ekonomikoari dagokion gaietan modu eraginkorrean lan egiteko sortutako batzordea den ala ez argi gera dadin.
Gure ustez, batzorde honek erakunde arteko bultzada berri bat eman behar dio, Estatuarekiko gaietan eta burujabetza ekonomikoaren arloetan erakunde guztien proposamenak eta jarrerak landu ahal izateko oinarri sendoagoak eraikitzeko.
Lanketa honek Euskal Herriari soilik onurak ekarriko dizkiolako, burujabetasun ekonomikoan pauso sendoak ematea ezinbestekoa delako gure herriaren etorkizuna ziurtatzeko.
Beraz, sailburu jauna, jakin nahi dugu nola dagoen burujabetza finantzarioaren inguruko batzorde honen eraketa. Bereziki, zein gai landuko diren eta zein lehentasun ezarri diren.
Askotan esan dizugu zeintzuk diren gure ustez, landu beharreko gaiak. Funtsezko gaiak daude gure burujabetasun ekonomikoaren ikuspuntutik jorratu behar direnak. Hainbat gai daude Estatuarekiko gure eskumen propioak, gure egiteko ahalmen propio ekonomia arloan azalarazi behar dutenak. Kupoaren inguruko gaiak, egonkortasun legearen aplikazioa, Arrazionalizazio Legearen egikaritzea edota BEZa arautzeko ahalmena behingoz eskuratzea.
Badakigu, Jaurlaritzarentzat kupoaren inguruko gaiak direla garrantzitsuenak, baina sailburu jauna, urte eta erdi daramagu entzuten Estatuko Gobernuarekin harremanetan zaudetela eta harreman hauek diskretuak izan behar direla. Ados, baina tamalez euskal ordezkaritzaren kideen artean ez dago informazioa, horrela aitortu baitute haiek ere eta gaiaren inguruan jarrera amankomuna lantzeko gunerik ez da egon orain arte.
Sailburu jauna, informazioa partekatzea Jaurlaritzaren gutxieneko eginbeharra da eta elkarlanerako gutxieneko abiapuntua. Batzorde honetaz, Euskal Dirubideen Kontseiluan hitz egin zenuenetik lau hilabete pasa dira. Batzordea sortzeko sailburuak eta bere Sailak emandako pausoei buruz nik neuk galdetu nuenetik bi hilabete pasa dira.
Sailburu jauna, denbora luzea pasa da eta herri honen burujabetza ekonomikoaren inguruan gai gehiegi daude jorratzeko ezin direnak luzarorako utzi. Gaia garrantzitsua da, sailburu jauna, lana handia dago egiteko eta benetako borondatea badago, Jaurlaritzak benetako borondatea badu batzordean aldundiekin batera elkarlana aurrera eramateko, gerora Estatuaren aurrean indartsu agertzeko, lehentasunak finkatuak egon behar dira eta guk gaur hemen lehentasun orrien berri izan nahi dugu.
Eskerrik asko.